Sta dium
ఒకే ఓవర్‌లో ఆరు సిక్స్‌లు బాదిన ఇంగ్లాండ్‌ క్రికెటర్‌
లండన్‌: ఒకే ఓవర్‌లో ఆరు సిక్సులు బాది అరుదైన రికార్డుని సొంతం చేసుకున్నాడు ఇంగ్లాండ్‌ క్రికెటర్‌ రాస్‌ వైట్లే. నాట్‌వెస్ట్‌ టీ20 లీగ్‌లో భాగంగా ఆదివారం యార్క్‌షైర్‌తో జరిగిన మ్యాచ్‌లో వోర్స్‌స్టెర్‌ షైర్‌ ఆటగాడు రాస్‌ వైట్లే ఆరు బంతుల్ని ఆరు సిక్సులుగా మలిచాడు. ఈమ్యాచ్‌లో తొలుత బ్యాటింగ్‌ చేసిన యార్క్‌షైర్‌ జట్టు ఆరు వికెట్ల నష్టానికి 233 పరుగులు చేసింది. అనంతరం 234 పరుగుల భారీ లక్ష్యంతో బరిలోకి దిగిన వోర్స్‌స్టైర్‌ షైర్‌ జట్టుకి ఆదిలోనే ఎదురుదెబ్బ తగిలింది. ఈక్రమంలో క్రీజులోకి వచ్చిన రాస్‌ వైట్లే యార్క్‌షైర్‌ స్పిన్నర్‌ క్లార్‌ కార్వెర్‌ వేసిన ఇన్నింగ్స్‌ 16 ఓవర్‌లో ఆరు బంతుల్ని ఆరు సిక్సులుగా బాదాడు. అదే ఓవర్‌లో ఒక వైడ్‌ కూడా పడటంతో మొత్తం 37పరుగులు లభించాయి. 25బంతుల్లో 8సిక్సులు, 2ఫోర్లు సాయంతో 65 పరుగులు చేసిన రాస్‌ వైట్లే ఐదో వికెట్‌గా అవుటయ్యాడు. రాస్‌ వైట్లే చెలరేగి ఆడినప్పటికీ వోర్స్‌స్టైర్‌ షైర్‌ జట్టుకి ఓటమి తప్పలేదు. ఈమ్యాచ్‌లో యార్క్‌ షైర్‌ 37పరుగుల తేడాతో విజయం సాధించింది. అయితే ఈమ్యాచ్‌లో ఆరు బంతుల్ని ఆరు సిక్సర్లుగా మలిచిన ఆరో క్రికెటర్‌గా రాస్‌వైట్లే అరుదైన ఘనతను సొంతం చేసుకున్నాడు. అంతకుముందు గ్యార్‌ సోబర్స్‌ (వెస్టిండీస్‌), రవిశాస్త్రి (భారత్‌), గిబ్స్‌ (దక్షిణాఫ్రికా), యువరాజ్‌ సింగ్‌( భారత్‌), జోర్డాన్‌ క్లార్క్‌( ఇంగ్లాండ్‌)లు ఒకే ఓవర్లో ఆరు సిక్సర్లు బాదిన ఆటగాళ్లు.